Allister oorweeg pos by Rovigo | Netwerk24
Deur Hendrik Cronjé 16 Mei 2021 08:36
Die voormalige Springbok-afrigter Allister Coetzee. Foto: Gallo Images
Allister Coetzee kan die derde Bok-afrigter word wat die Italiaanse klubspan Rovigo Delta afrig.
Rapport verneem die pos is syne, maar hy sal op 'n besoek aan Rovigo 'n finale besluit neem oor of hy dit wil aanvaar.
Rovigo wil hê hy moet Umberto Casellato as hoofafrigter vervang.
Die 57-jarige Coetzee sal sy fluitjie en sweetpak die eerste keer in langer as 'n jaar benodig nadat hy en die Japanse klubspan Canon Eagles se paaie in April 2020 geskei het.
Een van Coetzee se Bok-bestuurslede in 2017, Franco Smith, is deesdae die hoofafrigter van Italië se nasionale span.
Hy kan vir Coetzee waardevolle inligting oor die spelers van Rovigo en die Italiaanse Top12-liga gee.
Die twee ander Bok-afrigters wat Rovigo afgerig het, is wyle Nelie Smith en Nick Mallett. Smith het Rovigo tussen 1986 en 1989 afgerig. Hy het die nasionale Italiaanse titel in die 1987/'88-seisoen gewen.
Mallett het sy loopbaan as 'n beroepsafrigter in 1984 en 1985 by Rovigo begin. Mallett het ook voor dit vir hulle gespeel.
Hoewel Coetzee se termyn as Bok-afrigter rampspoedig geëindig het, het hy tussen 2004 en 2007 wyd lof ingeoes as een van Jake White se Bok-hulpafrigters.
Coetzee se tydperk tussen 2010 en 2015 as die Stormers en WP se hoofafrigter het ook heelwat hoogtepunte ingesluit.